Lonmin versoek personeel om verlof in te sit | Maroela Media
Amplats HUB Chris Griffith, Lonmin HUB Ben Magara en Impala HUB Terence Goodlace Foto: Puxley Makgatho, BDLive
Die platinumreus Lonmin het sy personeel, wat nie aan die staking deelneem nie, versoek om verlof in te sit om koste te sny en die maatskappy te help om te oorleef.
“Die personeel is versoek om van hul opgehoopte verlof gebruik te maak,” het Sue Vey, woordvoerder van Lonmin, Donderdag aan Sapa gesê. “Dit is ter wille van die maatskappy. Indien hulle wel met verlof kan gaan, sal dit die maatskappy help oorleef.”
ŉ Memorandum is Dinsdag aan die werknemers uitgestuur.
Die Kommissie vir Versoening, Bemiddeling en Arbitrasie (KVBA) is by die onderhandelings betrokke.
Mynbase het vroeër vandeesweek gesê die staking het onherstelbare skade aangerig, aangesien nagenoeg R10 miljard in inkomste reeds verloor is. “Die impak raak nie net die maatskappye nie, maar ook die werknemers, plaaslike ondernemings, verskaffers en gemeenskappe,” het die hoof uitvoerende beamptes van die maatskappye in ŉ verklaring gesê. “Die finansiële koste, nou nagenoeg R10 miljard in inkomste en ongeveer R4.4 miljard in lone, vertel nie die volle verhaal nie.”
Chris Griffith, HUB van Amplats, Terence Goodlace, HUB van Implats, en Ben Magara, HUB van Lonmin, het gesê die myne en skagte is nie meer lewensvatbaar nie; die mense is honger, kinders gaan nie skool toe nie en ondernemings moet hul deure sluit. Misdaad in die platinumgordel neem ook toe. -SAPA
Amplats Implats lonmin platinum staking